Perussuomalaisten kansanedustaja Juho Eerola sanoo, että häntä on ahdisteltu kolme kertaa seksuaalisesti eduskunnassa.

Perussuomalaisten kansanedustaja Juho Eerola. OLLI WARIS

Eerola on toisen kauden kansanedustaja. Eerolan mukaan ahdistelutapaukset sattuivat hänen ensimmäisellä edustajakaudellaan 2011-2015.

Asiasta kertoi ensimmäisenä Ilta-Sanomat

Eerolan avautuminen vuosien takaisesta ahdistelusta osuu samaan päivään, jolloin eduskunnassa julkistettiin sukupuolten tasa-arvon toteutuminen eduskuntatyössä -tutkimus puhemies Paula Risikon (kok) johdolla.

Onko tämä vaalikikka?

- No, en minä nyt tiedä, onko tämä vaalikikka, mutta kyllä kolme tuollaista tapausta on ollut.

Minkälaisia tapauksia ne olivat?

- Pikkujouluissa ja illanvietoissa, joissa oli alkoholia tarjolla, niin siellä sitten tultiin ehdottelemaan hyvin suorasukaisesti.

Koitteko tämän ahdistavana?

- Niin. Onhan se nyt, kun maalaismies tulee suurelle kirkolle ja sitten yhtäkkiä nuoremmat naiset tulevat ehdottelemaan kaikenlaista, niin on se jossain määrin ahdistavaa.

Voisiko ajatella niin, että sellainen jossain määrin myös mairittelee?

- Kieltämättä saattaa olla näinkin.

Eerola kertoo, että toisella edustajakaudellaan (2015-2018) hän on eduskunnassa saanut olla rauhassa naisahdistelijoilta.

Mistä arvioitte tämän johtuvan?

- Olin silloin nuorempi ja kokemattomampi.

Tutkimuksen mukaan tasa-arvotilanne koetaan eduskunnassa hyväksi, mutta näkemykset tasa-arvon toteutumisesta vaihtelevat.

Tutkimuksen mukaan 12 naista ja 17 miestä kertoivat kokeneensa seksuaalista häirintää eduskunnassa. Osa haastateltavista näki tilanteen parantuneen viimeaikaisen häirintään liittyvän keskustelun myötä.

Video: Juho Eerola on mukana erikoisessa bändissä.